

VLADA REPUBLIKE HRVATSKE

Zagreb, 7. veljače 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog uredbe o izmjenama i dopunama Uredbe o plaćama, dodacima i naknadama u službi vanjskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 50. stavka 1., a u vezi s člankom 64. stavak 1. Zakona o vanjskim poslovima („Narodne novine“, broj 48/96, 72/13, 127/13, 104/16 i 39/18), na prijedlog ministrice vanjskih i europskih poslova, Vlada Republike Hrvatske je na sjednici održanoj \_\_\_\_\_\_\_\_\_\_\_\_ 2019. godine donijela

**U R E D B U**

**o izmjenama i dopunama Uredbe o plaćama, dodacima i naknadama**

**u službi vanjskih poslova**

**Članak 1.**

U Uredbi o plaćama, dodacima i naknadama u službi vanjskih poslova („Narodne novine“, broj 22/03, 48/03, 39/06, 36/07, 25/13 i 48/18), u članku 2. iza stavka 1. dodaje se novi stavak 2. koji glasi:

„ (2) Ostala prava iz radnog odnosa, koja nisu regulirana ovom Uredbom, profesionalni i ugovorni diplomat, državni službenik i namještenik u službi vanjskih poslova, ostvaruje sukladno općim propisima o državnim službenicima i namještenicima, općim propisima o radu te u skladu s odredbama Kolektivnog ugovora za državne službenike i namještenike“.

U dosadašnjem stavku 2. koji postaje stavak 3. iza riječi: „stavka 1.“ dodaju se riječi: „i 2.“.

**Članak 2.**

U članku 13. stavku 1. točka c) mijenja se i glasi:

„c) neodgovarajuće sigurnosne uvjete, i to:

1. umjereni sigurnosni rizik - 10% od koeficijenta polazne osnovice složenosti poslova

2. visoki sigurnosni rizik - 20% od koeficijenta polazne osnovice složenosti poslova ili

3. izuzetno visoki sigurnosni rizik - 30% od koeficijenta polazne osnovice složenosti poslova.“

**Članak 3.**

Naziv poglavlja iza članka 30. mijenja se i glasi:

„5. PLAĆE I NAKNADE U SJEDIŠTU SLUŽBE VANJSKIH POSLOVA“.

**Članak 4.**

Članak 31. mijenja se i glasi:

1. Zaposleni u sjedištu službe vanjskih poslova ima pravo na plaću.

 (2) Diplomat u sjedištu službe vanjskih poslova ima pravo na:

1. naknadu kunske plaće
2. naknadu troškova za protokolarne obaveze vezane za promicanje interesa Republike Hrvatske i
3. naknadu troškova stanovanja.

**Članak 5.**

Iza članka 31. dodaje se članak 31.a koji glasi:

„Članak 31.a

(1) Plaća zaposlenog u sjedištu službe vanjskih poslova utvrđuje se u skladu s propisima kojima se utvrđuje plaća državnih službenika i namještenika.

(2) Za zaposlenog u službi vanjskih poslova raspoređenog na radno mjesto iz Popisa posebnih naziva radnih mjesta u sjedištu službe vanjskih poslova (Prilog IV.), koji je sastavni dio ove Uredbe, pri utvrđivanju plaće primjenjuje se pripadajući koeficijent složenosti poslova.“

**Članak 6.**

Članak 35. briše se.

**Članak 7.**

Stupanjem na snagu ove Uredbe, prestaje važiti članak 17. Uredbe o nazivima radnih mjesta i koeficijentima složenosti poslova u državnoj službi ("Narodne novine", broj 37/01, 38/01, 71/01, 89/01, 112/01, 7/02, 17/03, 197/03, 21/04, 25/04, 66/05, 131/05, 11/07, 47/07, 109/07, 58/08, 32/09, 140/09, 21/10, 38/10, 77/10, 113/10, 22/11, 142/11, 31/12, 49/12, 60/12, 78/12, 82/12, 100/12, 124/12, 140/12, 16/13, 25/13, 52/13, 96/13, 126/13, 2/14, 94/14, 140/14, 151/14, 76/15, 100/15 i 71/18).

**Članak 8.**

Ova Uredba objavit će se u „Narodnim novinama“, a stupa na snagu 1. ožujka 2019. godine.

Klasa:
Urbroj:

Zagreb,

PREDSJEDNIK

 mr. sc. Andrej Plenković, v.r.

PRILOG IV.

POPIS POSEBNIH NAZIVA RADNIH MJESTA I KOEFICIJENATA SLOŽENOSTI POSLOVA U SJEDIŠTU SLUŽBE VANJSKIH POSLOVA

|  |  |
| --- | --- |
| **Naziv radnog mjesta u službi vanjskih poslova** | **Koeficijent složenosti poslova**  |
| GLAVNI PRAVNI SAVJETNIK  | 3,450  |
| NAČELNIK SEKTORA U SLUŽBI VANJSKIH POSLOVA | 3,390 |
| GLAVNI INSPEKTOR SLUŽBE VANJSKIH POSLOVA | 3,335 |
| TAJNIK KABINETA U SLUŽBI VANJSKIH POSLOVA | 3,335 |
| GLASNOGOVORNIK U SLUŽBI VANJSKIH POSLOVA | 3,2  |
| EUROPSKI KORESPONDENT | 2,85 |
| SAVJETNIK MINISTRA U SLUŽBI VANJSKIH POSLOVA | 2,85 |
| PROFESIONALNI DIPLOMAT U DIPLOMATSKOM ZVANJU VELEPOSLANIK | 2,630 |
| VODITELJ SLUŽBE U SLUŽBI VANJSKIH POSLOVA | 2,4 |
| VODITELJ ODJELA U SLUŽBI VANJSKIH POSLOVA  | 2,200 |
| PROFESIONALNI DIPLOMAT U DIPLOMATSKOM ZVANJU OPUNOMOĆENI MINISTAR | 2,337  |
| PROFESIONALNI DIPLOMAT U DIPLOMATSKOM ZVANJU MINISTAR SAVJETNIK | 2,223 |
| PROFESIONALNI DIPLOMAT U DIPLOMATSKOM ZVANJU DIPLOMATSKI SAVJETNIK | 2,1  |
| SAVJETNIK U KABINETU MINISTRA VANJSKIH I EUROPSKIH POSLOVA | 2,027 |
| PROFESIONALNI DIPLOMAT U DIPLOMATSKOM ZVANJU I. TAJNIK | 1,938 |
| PROFESIONALNI DIPLOMAT U DIPLOMATSKOM ZVANJU II. TAJNIK | 1,824  |
| PROFESIONALNI DIPLOMAT U DIPLOMATSKOM ZVANJU III. TAJNIK | 1,739  |
| VIŠI INFORMATIČKI SAVJETNIK U SLUŽBI VANJSKIH POSLOVA | 1,737 |
| PROFESIONALNI DIPLOMAT U DIPLOMATSKOM ZVANJU ATAŠE | 1,653 |
| VIŠI STRUČNI SAVJETNIK ZA POSEBNE POSLOVE U SLUŽBI VANJSKIH POSLOVA | 1,599  |
| INFORMATIČKI SAVJETNIK U SLUŽBI VANJSKIH POSLOVA | 1,478 |
| INFORMATIČKI SURADNIK U SLUŽBI VANJSKIH POSLOVA | 1,397 |
| STRUČNI SURADNIK ZA POSEBNE POSLOVE U SLUŽBI VANJSKIH POSLOVASAMOSTALNI UPRAVNI REFERENT U SLUŽBI VANJSKIH POSLOVA | 1,294  |
| ADMINISTRATIVNI SURADNIK U SLUŽBI VANJSKIH POSLOVA  | 1,227 |
| VIŠI REFERENT ZA POSEBNE POSLOVE U SLUŽBI VANJSKIH POSLOVA, VODITELJ EVIDENCIJE | 1,048  |
| STRUČNI REFERENT ZA POSEBNE POSLOVE U SLUŽBI VANJSKIH POSLOVA | 0,989  |
| STRUČNI REFERENT ZA OPĆE POSLOVE U SLUŽBI VANJSKIH POSLOVA | 0,970  |
| NAMJEŠTENIK III. VRSTE ZA PODRŠKU SLUŽBI VANJSKIH POSLOVA | 0,873  |

**O B R A Z L O Ž E NJ E**

Sukladno članku 50. Zakona o vanjskim poslovima, plaće, dodaci i naknade profesionalnih i ugovornih diplomata u službi vanjskih poslova uređuju se Uredbom o plaćama, dodacima i naknadama (u daljnjem tekstu: Uredba) koju donosi Vlada Republike Hrvatske na prijedlog ministra vanjskih i europskih poslova. Plaće, dodaci i naknade državnih službenika i namještenika u Ministarstvu vanjskih i europskih poslova uređuju se u skladu s propisima o državnim službenicima i namještenicima.

Prema članku 64. stavku 1. istog Zakona, nakon izmjene propisane člankom 10. Zakona o izmjenama i dopunama Zakona o vanjskim poslovima („Narodne novine“, broj 39/18) odredbe članka 50. istog Zakona na odgovarajući način primjenjuju se i na državne službenike koji nisu profesionalni ili ugovorni diplomati i namještenike u službi vanjskih poslova.

Također, člankom 1. Uredbe, predviđeno je da se predmetnom Uredbom utvrđuju plaće, dodaci na plaće, naknade troškova, te druga prava i obveze koje proistječu iz rada u službi vanjskih poslova, i to kako u sjedištu službe tako i u predstavništvima Republike Hrvatske u inozemstvu.

Za dostavljeni prijedlog izmjena i dopuna Uredbe o plaćama, dodacima i naknadama u službi vanjskih poslova osigurana su sredstva u proračunu za 2019. godinu.

U nastavku slijedi obrazloženje uz svaki pojedini članak prijedloga izmjena i dopuna Uredbe:

**Članak 1.**

Člankom 1. prijedloga izmjena i dopuna Uredbe predlaže se dodavanje novog stavka 2. u članku 2. Uredbe, kojim se definira da ostala prava iz radnog odnosa, koja nisu regulirana ovom Uredbom, profesionalni i ugovorni diplomat, državni službenik i namještenik u službi vanjskih poslova, ostvaruje sukladno općim propisima o državnim službenicima i namještenicima, općim propisima o radu te u skladu s odredbama Kolektivnog ugovora za državne službenike i namještenike. Nastavno na navedeno, postojeći stavak 2. članka 2. postaje stavak 3.

**Članak 2.**

Člankom 2. prijedloga izmjena i dopuna Uredbe predlaže se izmjena članka 13. stavka 1. točke c) Uredbe, iz razloga što su sigurnosna situacija i sigurnosni rizici u različitim zemljama svijeta definirani različito, ovisno o visokorizičnim, srednje rizičnim i rizičnim sigurnosnim ugrozama, koje su popraćene ratnim stanjem, oružanim sukobima, oružanim okršajima, oružanim provokacijama te terorističkim napadima. S time u vezi, potrebno je definirati nekoliko stupnjeva dodataka na sigurnosne uvjete koji će ovisiti o stanju sigurnosne situacije u svakoj pojedinoj zemlji u kojoj se nalazi diplomatsko predstavništvo RH u inozemstvu.

**Članak 3.**

Člankom 3. prijedloga izmjena i dopuna Uredbe predlaže se izmjena naziva poglavlja ispod članka 30. Uredbe, budući se nakon izmjene članka 64. stavka 1. Zakona o vanjskim poslovima, odredbe članka 50. istog Zakona na odgovarajući način primjenjuju i na državne službenike koji nisu profesionalni ili ugovorni diplomati i namještenike u službi vanjskih poslova.

**Članak 4.**

Nakon izmjene članka 64. stavka 1. Zakona o vanjskim poslovima, ovom Uredbom utvrđuju se i plaće, dodaci i naknade državnih službenika koji nisu profesionalni ili ugovorni diplomati i namještenika u službi vanjskih poslova. Slijedom toga, člankom 5. prijedloga izmjena i dopuna Uredbe mijenja se članak 31. Uredbe na način da se stavkom 1. utvrđuje pravo na plaću svih zaposlenika u sjedištu službe vanjskih poslova, a stavkom 2. utvrđuju se prava regulirana dosadašnjim člankom 31. Uredbe.

**Članak 5.**

Člankom 5. prijedloga izmjena i dopuna Uredbe predviđa se novi članak 31.a Uredbe. Stavak 1. definira primjenu općih propisa pri izračunu plaće zaposlenika u sjedištu službe vanjskih poslova, pri čemu se na zaposlenike raspoređene na posebna radna mjesta u sjedištu službe, navedena u prilogu IV., primjenjuju odredbe stavka 2.

**Članak 6.**

Člankom 6. prijedloga izmjena i dopuna Uredbe predlaže se brisanje članka 35. Uredbe. Sadašnja odredba članka 35. Uredbe predviđa da ostala prava, koja nisu definirana Uredbom, diplomat u Ministarstvu vanjskih i europskih poslova ostvaruje sukladno odredbama Kolektivnog ugovora za državne službenike i namještenike i propisa o radu. Prijedlogom novog stavka 2. članka 2. Uredbe proširuje se odredba o primjeni općih propisa i na državne službenike i namještenike u službi vanjskih poslova, čime se zamjenjuje postojeća odredba članka 35. te se ista primjenjuje na sve djelatnike u službi vanjskih poslova.

**Članak 7.**

Stupanjem na snagu ovih izmjena i dopuna uređeni su koeficijenti složenosti poslova u službi vanjskih poslova koji su do sada bili uređeni člankom 17. Uredbe o nazivima radnih mjesta i koeficijentima složenosti poslova u državnoj službi ("Narodne novine", broj 37/01., 38/01., 71/01., 89/01., 112/01., 7/02., 17/03., 197/03., 21/04., 25/04., 66/05., 131/05., 11/07., 47/07., 109/07., 58/08., 32/09., 140/09., 21/10., 38/10., 77/10., 113/10., 22/11., 142/11., 31/12., 49/12., 60/12., 78/12., 82/12., 100/12., 124/12., 140/12., 16/13., 25/13., 52/13., 96/13., 126/13., 2/14., 94/14., 140/14., 151/14., 76/15., 100/15. i 71/18.) te stoga prestaje važiti navedeni članak 17. Uredbe o nazivima radnih mjesta i koeficijentima složenosti poslova u državnoj službi.

**Članak 8.**

U ovom članku predviđa se objava Uredbe u službenom glasilu, uz stupanje na snagu s danom 1. ožujka 2019. godine.